  Виталий Пронин Президент Александр Волков сӥлы кариз шаерысьтымы куамынзэ тужгес адӟем карымон, азьмынӥсь адямиосты. Соос пӧлын - дышетӥсьёс, эмъясьёс, лэсьтӥськисьёс, пудо вордӥсьёс, нянь будэтӥсьёс...Резиденцие люкаськемъёс пӧлысь тросэз понна таӵе сӥлы карон нырысьсэ уг луы. Куд-огезлэн гадь вылаз чиляло ни орденъёс но медальёс. Но Быдӟым Вормон азьын ӟеч кылъёс кылон - дунолэсь но дуно. Кун наградаосын пусъемъёс пӧлын - нюлэс хозяйствоя министр Рафис Касимов, Сарапулысь электрогенераторной заводлэн директорез Сергей Мусинов, Эгра ёросысь Зура агрокомплексысь тракторист Николай Агафонов, Механикая Чепча заводын ужась Борис Коротаев, архитектор Сергей Макаров, Можгалась искусствоосъя школаысь дышетӥсь Вера Герасимова но мукетъёс.Ож арсеналын пуштылонъёс дыръя кышкасьтэм, сэзь луэмзы понна гадь вылазы «За отвагу» медаль бырттэмын тылпу кысӥсьёслы Александр Логиновлы, Николай Мокрушинлы но Сергей Русиновлы. Таослэн ик ньылез эшъёссы пусъемын «За спасение погибавших» медален. Нош МВД-ысь Роман Корепановлы но Роберт Ямиловлы Президент бырттӥз «За заслуги перед Отечеством» орденлэсь кыкетӥ степенё медальзэ.Люкаськемъёс азьын кыл веракуз, Президент нимысьтыз пусйиз Удмуртиысь крестьянъёсты.- Пудо вордӥсьёслэн сюлмысь тыршеменызы, республикамы туннэ йӧл кысконъя Россиысь улосъёс пӧлын куатетӥ интые потӥз, - шуиз Александр Волков. - Дас устоосыз пӧлы пыриськом сӥль, курег пуз поттонъя но. Соин ик гуртоос кун наградаосты юнме уг басьто.Пичи Пургалась «Искра» гурт кооперативен кивалтӥсь Николай Алексеев сӥлы каремын «За заслуги перед Отечеством» орденлэн кыкетӥ степенё медаленыз. Со шуиз:- Кун ласянь юрттэмез шӧдӥськод ке, нокыӵе ВТО крестьянъёс понна кышкыт ӧвӧл. 1990-тӥ аръёсы ми ог 6 сюрс гинэ парсьёсты куайытыны быгатылӥм, туннэ нурскетӥсьёсмы 7 сюрс 800 йыр. Соку 620 тонна парсь сӥль поттӥськом вал, али - 1 сюрс 100 тонна.Удмурт кун университетысь профессор Владимир Владыкин Россиысь Правительстволэн премиезлэн лауреатэз луиз. Пусъемын со культура удысын вормонъёсыз понна. Владимир Емельянович Удмуртиын Киужъёсъя элькун центр кылдытонэ пыриськисьёс пӧлын нырысетӥез луэ.- Туннэ шаерысьтымы вань ёросъёсын ужало ни киужъёсъя центръёс, отын туж синмаськымон адямиос тыршо. Соос кылдыто чеберлыкез. Усточиос вунэтыны уг сёто удмурт калыклэсь сямъёссэ но йылолъёссэ, соосты быгатыса пырто туала улонэ, - пусйиз тодосчи-этнолог.Ужрадэз йылпумъяса, Президент улосмылэн азинскемез сярысь мадиз. Вормонъёс вань, соос луозы азьланьын но, оскон пыӵатӥз со.Элина Кумачёва. Теги: Адемкарымон АлександрВолков  